Som eldste sønn på husmannsplassen var det naturlig at han skulle overta bygselen etter faren, men på grunn av astma eller allergi hadde han problemer med å drive arbeid ute. Han måtte da heller drive arbeid som kunne utføres innendørs, og dette er nok en hovedårsak til at han satset på treskjæring og annet håndverk. Men jordbruket i fjellbyga Budalen var også problematisk på grunn av sen vår og tidlig frost om høsten, og på de fleste gårder og plasser i bygda syslet man med forskjellig håndverk og husflid for å spe på næringsgrunnlaget.